作者:李紳
標題:渡西陵十六韻
內容:雨送奔濤遠，風收駭浪平。截流張旆影，分岸走鼙聲。獸逐銜波湧，龜艨噴棹輕。海門凝霧暗，江渚濕雲橫。雁翼看舟子，魚鱗辨水營。騎交遮戍合，戈簇擁沙明。謬履千夫長，將詢百吏情。下車佔黍稷，冬雨害粢盛。望禱依前聖，垂休冀厚生。半江猶慘澹，全野已澄清。愛景三辰朗，祥農萬庾盈。浦程通曲嶼，海色媚重城。弓日鞬櫜動，旗風虎豹爭。及郊揮白羽，入裡卷紅旌。愷悌思陳力，端莊冀表誠。臨人與安俗，非止奉師貞。